Diari Oficial de la Generalitat Valenciana


Sumari del DOGV 8584, del 04-07-2019 (2019/6802)

ORDRE 26/2019, de 14 de juny, del conseller d'Educació, Investigació, Cultura i Esport, de revocació de l'autorització del CEE privat EDUCATIO-Dificultades de Aprendizaje y Patologías del Lenguaje de Paterna-la Canyada, amb codi 51213117.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8584

Data del DOGV
:   04-07-2019

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2019/6802


Data del document
:   14-06-2019

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament

ORDRE 26/2019, de 14 de juny, del conseller d'Educació, Investigació, Cultura i Esport, de revocació de l'autorització del CEE privat EDUCATIO-Dificultades de Aprendizaje y Patologías del Lenguaje de Paterna-la Canyada, amb codi 64331733. [2019/6802]  
Antecedents de fet  
  
Primer. Per Ordre de la Conselleria de Cultura, Educació i Ciència, de 28 d'abril de 1986, es va autoritzar el centre privat d'Educació Especial audiofonològic Al-jalil. Posteriorment, per Ordre de 22 de setembre de 1997, de la Conselleria d'Educació, Cultura i Ciència, es va canviar la denominació específica d'aquest centre d'Educació Especial, que ha passat a denominar-se EDUCATIO'Dificultades de Aprendizaje i Patologías del Lenguaje, de Paterna-la Canyada, amb codi 64667685.  
Segon. En data 19 de gener de 2018, l'inspector cap de la Direcció Territorial de València va remetre, al Servei d'Autoritzacions de centres Privats i Concerts Educatius, informe proposta de revocació de l'autorització administrativa del centre, després de deixar constància dels fets següents, entre altres:  
- Irregularitats quant als ensenyaments impartits per aquest centre, ja que hi ha una divergència respecte dels ensenyaments autoritzats i els impartits, després de l'examen de les actes d'avaluació final que ha remés el centre corresponents als cursos 2015-2016 i 2016-2017 i que es refereixen als diferents nivells d'Educació Primària i Educació Secundària Obligatòria (ESO). En aquests s'indiquen les àrees cursades corresponents al currículum oficial d'aquestes etapes educatives, les qualificacions numèriques obtingudes i la situació de promoció o no promoció de cada un dels alumnes referenciats. En aquestes actes es troben els fets següents:  
a) Quant al curs 2015-2016, s'hi especifica que tres de tots els alumnes cursen una adaptació curricular, els tres referits a primer nivell d'ESO.  
b) Tots els alumnes d'Educació Primària aproven el curs, així com la resta dels que cursen primer cicle de l'ESO.  
c) En visites girades per la Inspecció educativa al centre, la titular d'aquest manifesta textualment que quan els alumnes s'aproximen a l'edat de titulació «els llancen» a altres centres perquè hi obtinguen el graduat d'ESO. Aquest fet no ha sigut objecte de comprovació, ja que l'alumnat no estava reflectit en ITACA, la qual cosa fa impossible un seguiment del NIA assignat a cada un d'ells. Es presenta una relació de llibres de text per nivells que es refereix als diferents nivells d'Educació Primària i ESO.  
- Irregularitats en la plantilla de professorat. D'acord amb les fitxes d'organització pedagògica (FOP), sis professors de la plantilla apareixen com a professorat de l'etapa d'ESO. A més, formen part de la plantilla persones amb titulació en Economia i amb contracte laboral com a instructora infantil en pràctiques, una pedagoga que imparteix en l'etapa d'ESO Llatí, Llengües, Història; un monitor esportiu amb atribució docent en l'assignatura d'Educació Física en ESO; un especialista d'Anglés amb contracte laboral de dues hores setmanals. Altres professionals disposen de contracte laboral que pertany al grup 7, corresponent al capítol «Serveis generals».  
- El perfil de l'alumnat escolaritzat no correspon al de modalitat d'escolarització específica, i estan en poder de la Inspecció educativa informes que han elaborat serveis psicopedagògics escolars a instàncies de les mateixes famílies, en què consta que el seu perfil no es correspon amb l'alumnat propi d'un centre d'Educació Especial, i ja hi ha alumnat el trasllat del qual s'ha fet efectiu a centres ordinaris.  
  
Consten en l'informe diverses queixes i consultes realitzades per familiars dels alumnes, entre els quals consta una expulsió d'un alumne per crisi d'agitació i trastorn de conducta, així com sol·licituds de trasllat d'alumnes de col·legis ordinaris al CPEE EDUCATIO per a continuar cursant ensenyaments ordinaris, que els va desestimar Inspecció educativa perquè no corresponia la modalitat educativa determinada als alumnes amb els ensenyaments autoritzats al CPEE EDUCATIO (que només està autoritzat com a centre d'Educació Especial).  
Tercer. En data 13 de juny de 2018, la Inspecció General d'Educació, amb base en l'informe anterior proposa l'inici de l'expedient d'extinció de l'autorització administrativa d'obertura i funcionament del centre CPEE EDUCATIO per les raons següents:  
- El CPEE EDUCATIO imparteix ensenyaments que no corresponen als que disposen d'autorització administrativa.  
- El perfil de l'alumnat escolaritzat en el CPEE EDUCATIO no es correspon amb la modalitat d'escolarització específica, i estan en poder de la Inspecció d'Educació informes psicopedagògics en què així consta.  
  
- El centre no ha presentat cap informe psicopedagògic dels alumnes en què s'indique que l'alumnat és susceptible d'escolarització en un centre d'Educació Especial ni ha donat resposta al requeriment remés per la Inspecció d'Educació al centre, quant al lliurament d'adaptacions curriculars significatives o plans educatius individualitzats d'ús comú en els centres específics d'Educació Especial.  
  
- Respecte de les titulacions del professorat, en els centres d'Educació Especial és preceptiva l'existència de titulats en Pedagogia Terapèutica, i Audició i Llenguatge. Es deixa constància que no hi ha cap educador d'Educació Especial i, no obstant això, hi ha professionals que tenen titulacions de grau de caràcter tècnic amb màster en Secundària que imparteixen matèries corresponents al currículum d'ESO, tal com s'ha comprovat.  
Quart. En data 3 de setembre de 2018, el Servei d'Autorització de centres Privats i Concerts Educatius notifica al CPEE EDUCATIO requeriment d'esmena de les deficiències esmentades.  
En aquest requeriment, en data 19 de setembre de 2018, el centre al·lega la falta de concreció de les irregularitats. Així mateix, sol·licita còpia de l'expedient, la qual se li facilita mitjançant compareixença en les oficines administratives el dia 8 de novembre de 2018.  
Cinqué. En data 26 d'octubre de 2018 es notifica a la titularitat del centre nou requeriment en què es detallen totes les irregularitats constatades per Inspecció educativa, així com la normativa que s'incompleix amb aquestes. Es concedeix un termini de 10 dies per a la seua esmena, d'acord amb els articles 17.2 i 19.2 del Reial decret 332/1992, de 3 d'abril, sobre autoritzacions de centres docents privats, per a impartir ensenyaments de règim general no universitaris (d'ara en avant, Reial decret 332/92.)  
En aquest requeriment es concedeix l'accés a còpia de l'expedient.  
Sisé. En data 8 de novembre de 2018, la representant de la titularitat, mitjançant compareixença en les oficines administratives, recull la còpia de tot l'expedient fins a aquesta data.  
Seté. En data 9 de novembre de 2018, la titular del centre presenta escrit en oficina de correus en què sol·licita una ampliació del termini d'esmena després d'haver obtingut còpia de l'expedient. A pesar que l'escrit té entrada en el Servei d'Autoritzacions de centres Privats i Concerts Educatius el dia 16 de novembre de 2018, una vegada transcorregut el termini original, es concedeix aquesta ampliació amb la finalitat de garantir el dret de defensa de la titular del centre. La concessió de l'ampliació es va notificar a la titular en data 26 de novembre de 2018, en què es concedeixen 5 dies més des de la recepció de l'escrit.  
Huité. En data 5 de desembre de 2018, la titular del centre presenta escrit d'al·legacions.  
Nové. En data 18 de gener de 2019, té entrada l'Informe d'Inspecció educativa de la Direcció Territorial d'aquesta Conselleria a València en contestació a les al·legacions realitzades pel centre en el període d'esmena.  
Desé. En data 20 de març de 2019, el director general de centres i Personal Docent inicia d'ofici el procediment de revocació de l'autorització del centre amb base en l'escrit que la titular del centre presenta al requeriment i en els informes que ha fet Inspecció educativa. L'acord es va notificar en data 29 de març de 2019.  
En aquest acord es dona resposta a tot el que ha expressat el centre en el seu escrit, i s'hi assenyala que continuen les irregularitats en el centre respecte als ensenyaments impartits, les titulacions del professorat i el perfil de l'alumnat, la qual cosa suposa un incompliment dels requisits mínims de l'autorització i, per això, es procedeix a la revocació d'aquesta.  
Onzé. En data 5 d'abril de 2019, la titular del centre presenta sol·licitud de còpia de l'informe que ha emés l'inspector cap de la Direcció Territorial de València en data 18 de gener de 2019.  
Aquest mateix dia la representant de la titularitat recull en les dependències administratives l'Informe d'Inspecció educativa, amb data 18 de gener de 2019, i consta així mitjançant compareixença.  
Dotzé. En data 8 d'abril de 2019, la titular presenta escrit, que és rebut en el Servei d'Autoritzacions de centres Privats i Concerts Educatius el 12 d'abril, en què sol·licita ampliació del termini d'al·legacions per la importància del requeriment efectuat i la necessitat de preparar les al·legacions, i atés que sol·licitaran còpia de la resta de l'expedient del qual no es té trasllat complet, sol·licita ampliació de termini.  
  
Tretzé. En data 9 d'abril de 2019, presenta sol·licitud de còpia de l'expedient des del 8 de novembre de 2018 fins a l'actualitat.  
  
Catorzé. En data 12 d'abril de 2019, mitjançant un ofici, es comunica a la titular del centre que disposa de l'expedient de manera completa. Així consta en sengles compareixences d'aquest, amb dates 8 de novembre de 2018 i 5 d'abril de 2019, i en el justificant de recepció de l'acord d'inici de la notificació de l'acord d'inici amb data 29 de març de 2019. No es considera procedent l'ampliació del termini, ja que s'han efectuat diversos requeriments al centre, tant per part de la Inspecció educativa com pel Servei d'Autoritzacions de centres Privats i Concerts Educatius sobre les mateixes deficiències que han donat lloc a l'acord d'inici del procediment de revocació. Per això no s'admet l'ampliació de termini.  
  
Quinzé. En data 12 d'abril de 2019, la titular del centre presenta al·legacions a l'acord d'inici en les quals, en síntesi, es declara el següent:  
  
1r. Que no han sigut ateses la sol·licitud de còpia de l'expedient ni d'ampliació de termini, la qual cosa retalla el seu dret a defensa.  
2n. Relata l'itinerari normatiu aplicable al centre des de la seua autorització, així com quines són les causes de revocació de l'autorització que es troben en l'article 14 i 23 de la Llei orgànica 3/1985, de 3 de juliol, reguladora del dret a l'educació (LORDE), d'acord amb l'article 17 i 19.2 del Reial decret 332/1992, de 3 d'abril, sobre autoritzacions de centres docents per a impartir ensenyaments de règim general no universitaris (RD 332/92), i es resumeixen les causes de revocació que:  
  
- s'incomplisquen els requisits mínims de titulació acadèmica del professorat;  
- s'incomplisquen els requisits mínims de relació numèrica alumne-professor;  
- s'incomplisquen els requisits mínims d'instal·lacions docents i esportives;  
- s'incomplisquen els requisits mínims de llocs escolars;  
- no s'impartisquen els ensenyaments per als quals se'ls va autoritzar.  
Esmenta les sentències del Tribunal Suprem, de 30 de juny de 2015 (RJ 2015/3678) i la sentència núm. 345/2013, amb data 30 d'abril de 2013, del Tribunal Superior de Justícia de Galícia, que estableixen que només es pot produir la revocació per l'incompliment dels requisits mínims i no per un altre tipus d'irregularitats.  
3r. Quant a les irregularitats dels ensenyaments impartits:  
Tant el Decret 39/1998, de 31 de març, d'ordenació de l'atenció a l'alumnat amb necessitats educatives especials, com la Resolució del 18 de juliol de 2018, del secretari autonòmic d'Educació i Investigació, permeten que en els centres d'Educació Especial s'impartisca l'Educació Bàsica Obligatòria. S'hi estableix una distribució de les etapes en els centres d'Educació Especial d'Educació Infantil, de 3 a 6 anys; Educació Primària, de 6 a 12 anys; Educació Secundària, de 12 a 16 anys.  
Per la qual cosa, si això es permet, EDUCATIO imparteix els ensenyaments per als quals té autorització.  
4t. Quant a les irregularitats de la plantilla del professorat.  
Realitza una llista del professorat amb indicació de la titulació en què s'al·lega que tots ells compleixen el que estableix la normativa.  
5é. Quant a les irregularitats del perfil d'alumnat.  
Al·lega que l'informe psicopedagògic només és preceptiu tractant-se de centres que se sostenen amb fons públics, que no és EDUCATIO, per la qual cosa considera que no té cap obligació d'elaborar cap informe psicopedagògic ni dictamen d'escolarització.  
Transcriu el paràgraf de l'acord d'inici següent:  
«(?) la disconformitat amb el centre no deriva de l'existència o no del dictamen d'escolarització, sinó dels drets dels menors a una educació inclusiva en centres ordinaris, tal com marca la LOE, que sí que és aplicable a tot el sistema educatiu, i deixa l'opció d'Educació Especial només per als alumnes per als quals els centres ordinaris no siga possible per l'especificitat i la intensitat del suport que necessiten».  
  
Considera que ni la necessitat d'un dictamen d'escolarització ni el debat de si és millor per als alumnes que reben educació en un centre d'Educació Especial o en un centre ordinari és motiu per a la revocació de l'autorització.  
6é. Sol·licita, junt amb les al·legacions presentades, l'obertura d'un període probatori a fi d'acreditar allò exposat en les al·legacions anteriors:  
- Documental, consistent en els documents que conformen l'expedient i els documents que acompanyen aquest escrit d'al·legacions.  
  
- Pericial, consistent en un informe jurídic.  
- Pericial, consistent en un informe psicopedagògic.  
Setzé. En data 16 de maig de 2019, es notifica a la titular del centre la resolució del director general de centres i Personal Docent per la qual s'accepten els documents adjunts a les al·legacions anteriors en exercici del dret d'audiència i es rebutgen les proves pericials per ser manifestament improcedents.  
Amb la indicació que contra aquesta resolució, per ser un acte de tràmit, no es podrà interposar cap recurs, sense perjudici de l'oposició d'aquesta, podrà al·legar-se pels interessats per a la seua consideració en la resolució que pose fi al procediment.  
Disseté. En data 24 de maig de 2019, la titular del centre presenta al·legacions a la resolució anterior, així com les proves pericials rebutjades.  
Dihuité. En data 30 de maig de 2019, la Inspecció educativa de la Direcció Territorial d'aquesta Conselleria a València fa informe a les al·legacions presentades. En data 6 de juny de 2019 realitza informe complementari.  
  
A aquests fets s'apliquen els següents  
  
Fonaments de dret  
  
Primer. La competència per a adoptar aquesta ordre correspon al conseller d'Educació, Investigació, Cultura i Esport, conforme a l'article 15 del Reial decret 332/1992, de 3 d'abril, sobre autoritzacions de centres docents privats, per a impartir ensenyaments de règim general no universitaris.  
Segon. Quant al procediment seguit i la indefensió al·legada per la titular del centre:  
- En l'apartat de FETS consten els requeriments efectuats a la titularitat del centre, l'ampliació de termini més enllà del que estableix la norma amb la finalitat que la titularitat del centre esmene les deficiències i no es done lloc a l'inici d'aquest procediment. En tot moment s'ha garantit no només la possibilitat de defensa, sinó la d'esmena de les irregularitats produïdes, que actua en tot moment conforme a la norma.  
  
- La titular del centre ha rebut diversos requeriments, tant per part de la Inspecció educativa com de l'òrgan que ha tramitat aquest procediment. Tot es troba documentat, per la qual cosa en cap cas pot al·legar que no ha tingut temps per a preparar-ne la defensa.  
  
- Pel que fa a la còpia de l'expedient, se li ha facilitat aquesta, i així consta acreditat en l'expedient mitjançant sengles compareixences signades per la representant de la titularitat, així com l'acreditació de la notificació efectuada de l'acord d'inici.  
Quant al període de prova, mitjançant resolució de l'òrgan competent, es van rebutjar per improcedents les proves pericials proposades. Inclús així, la titular del centre les ha presentades junt amb unes al·legacions, a pesar que després de finalitzar el tràmit d'audiència regulat en l'article 82 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015), no es poden presentar més al·legacions, d'acord amb el que estableix l'article 76 de la mateixa norma. Ni les proves ni les al·legacions que les acompanyen les tindrà en compte aquest òrgan en aquesta ordre.  
Tercer. Un dels incompliments que ha donat lloc a l'inici del procediment de revocació és l'incompliment dels requisits mínims de la titulació acadèmica del professorat.  
En les al·legacions la titular del centre declara que no hi ha cap irregularitat en la titulació acadèmica del professorat i per a això fa una llista dels professors i la titulació d'aquests d'acord amb el que consta en les fitxes d'orientació pedagògica (d'ara en avant, FOP) i la programació anual del centre corresponents al curs 2017-2018.  
En resposta a això, hem de deixar constància que després de la visita de la Inspecció educativa al centre el mes d'octubre de 2017, d'acord amb els diferents informes d'Inspecció educativa: «En el moment d'inici de les actuacions, el mes d'octubre de 2017, formaven part de la plantilla persones amb titulació en Economia i contracte laboral com a instructora infantil en pràctiques: una pedagoga que impartia en ESO Llatí, Llengües, Història; un monitor esportiu amb atribució docent en l'assignatura d'Educació Física en ESO; un especialista d'anglés amb contracte laboral de dues hores setmanals. Altres professionals disposen de contracte laboral que pertany al grup 7, corresponent al capítol «Serveis generals». D'aquestes situacions hi ha alguna documentació que acompanya les fitxes d'organització pedagògica de cursos anteriors, i n'han donat testimoniatge dues mestres en entrevista realitzada en la Direcció Territorial en data 13 d'octubre de 2017. La Inspecció educativa n'és també coneixedora en aquest sentit, atés que el jutjat ha sol·licitat informe referent a l'existència de denúncia laboral per part d'alguna de les professionals que han prestat serveis en el centre». És a dir, començat el curs 2017-2018 Inspecció ja va comprovar que hi havia un incompliment en la titulació del professorat.  
  
Atés que aquesta deficiència podria haver sigut esmenada per la titularitat del centre, i ja que en les al·legacions la titular del centre inclou una llista de professors i les titulacions d'aquests, es va sol·licitar a la Inspecció educativa que fera visita al centre per a comprovar el professorat que hi ha respecte d'allò declarat per la titular en les seues al·legacions.  
En data 29 de maig de 2019, la inspectora, junt amb la seua coordinadora, visiten el centre i deixen constància en l'informe de 30 de maig de 2019, del següent:  
«El professorat amb atribució docent en la primera de les etapes està conformat per 5 professionals, un d'ells és la titular, que supera ja el límit d'edat per a poder treballar, i que es presenta com a mestra especialista en Audició i Llenguatge; fins i tot no disposa de titulació ni tampoc hi ha alumnat que tinga assignat el recurs. Preguntada sobre aquesta qüestió, la Sra. Cantos va contestar a l'inici de les intervencions que «no hi ha alumnat sord».  
En la revisió dels expedients de l'alumnat trobem que almenys 12 dels 35 alumnes presents durant la visita, que no es reflecteixen en ITACA, (?) tenen necessitat de l'especialista de suport a la inclusió en Audició i Llenguatge.  
Quant als professionals, es troben presents en el moment de la visita dos dels mestres que imparteixen totes les àrees del currículum, excepte Educació Física, que es du a terme durant una sessió setmanal en cada grup (dilluns i dimecres) fora de l'horari escolar, de 16.15 h a 17.15 h (entenem que dins de les possibilitats d'ampliació horària de què disposen els centres privats). Aquesta especialitat, ocupada per un professional que apareix en les FOP presentades, ja no està coberta per aquest, sinó que es troba a l'espera de recepció de la documentació relativa a la nova professora.  
En el primer dels grups intervé com a mestre de suport durant l'última sessió del matí i la vesprada un mestre especialista en Pedagogia Terapèutica.  
En les FOP que el centre presenta respecte de l'ESO apareix de nou com a professorat de l'etapa la titular i l'acompanyen 3 professors més (un d'ells, amb titulació en Enginyeria de Camins amb màster de Secundària; una segona, amb llicenciatura en Pedagogia, i una mestra que repeteix aquesta etapa). El currículum que imparteix, «similar a l'ordinari de l'etapa», es divideix en àmbits i s'atribueix a cada un d'aquests professionals. Llengua Estrangera, la imparteix l'enginyer. La titular ens comenta durant la visita que «està estudiant per a traure'n la titulació, però que encara no la té».  
Respecte de la llista del professorat que consta en les al·legacions que imparteix classe en el centre i les seues titulacions, la Inspecció educativa després de fer-hi la visita, en l'informe amb data 6 de juny de 2019, hi deixa constància del següent:  
«a) \*\*\*\*\* \*\*\* \*\*\* no es troba especialitzada en Audició i Llenguatge. El curs al qual al·ludeix com a acreditació d'aquesta situació no l'habilita, i es tracta d'un curs convocat per Ordre ministerial de 1986, durant la visita manifesta que atén alumnat però no presenta cap mena d'informe, ni diagnòstic, ni tipus de tractament-  
b) \*\*\*\*\* \*\*\* \*\*\* no està actualment en el centre.  
c) \*\*\*\*\* \*\*\* \*\*\* tampoc forma part de la plantilla en l'actualitat.  
d) \*\*\*\*\* \*\*\* \*\*\* tampoc es troba en la relació de professionals.  
e) \*\*\*\*\* \*\*\* \*\*\* no forma part de la plantilla.  
f) \*\*\*\*\* \*\*\* \*\*\* no ha estat present en cap de les visites realitzades ni apareix com a part de la plantilla actual.  
g) \*\*\*\*\* \*\*\* \*\*\* sí que es troba en el moment de la visita, té la titulació exigida i imparteix classe fins a les 13 h, aproximadament, en un grup que acull alumnat situat entre quart i sisé d'Educació Primària. A partir d'aquest moment, se'n fa càrrec una persona de suport de nova incorporació: \*\*\*\*\* \*\*\* \*\*\*.  
h) \*\*\*\*\* \*\*\* \*\*\* sí que imparteix classe, però no té habilitació com a especialista en Pedagogia Terapèutica. Intervé en el grup d'ESO (fins a 3r, com ja hem comentat) amb atribució docent en l'àmbit sociolingüístic. L'àmbit científic i matemàtic l'imparteix un enginyer de Camins, \*\*\*\*\* \*\*\* \*\*\*, així com Llengua Estrangera (anglés), sense cap mena de titulació.  
i) \*\*\*\*\* \*\*\* \*\*\* tampoc forma part del grup de professionals que treballen en el centre.  
j) \*\*\*\*\* \*\*\* \*\*\* apareix en la relació de professorat, però mai ha estat present en cap de les visites. Se'ns indica que l'ha substituït \*\*\*\*\* \*\*\* \*\*\*, encara que la documentació oficial està en procés de tramitació. Aquesta professional tampoc hi està present.»  
L'article 6.1 del Reial decret 476/2013, de 21 de juny, indica textualment: «Els mestres en centres d'Educació Especial (...) hauran d'estar en possessió del títol de graduat que habilite per a l'exercici de la professió regulada de mestre en Educació Primària que incloga un esment en Pedagogia Terapèutica, o altres esments el currículum dels quals estiga específicament relacionat amb l'atenció a l'alumnat amb necessitats educatives especials, respectivament, o un esment en Audició i Llenguatge, o el títol de Mestre amb l'especialitat d'Educació Especial i d'Audició i Llenguatge, respectivament, o el Diploma en Professorat d'Educació General Bàsica, o el títol de mestre de Primer Ensenyament amb l'especialitat corresponent».  
Continua en l'apartat segon aquest article: «Els mestres als quals es refereix l'apartat anterior que manquen de l'esment qualificador o l'especialitat indicada podran ocupar llocs en centres d'Educació Especial o com a professors de suport de Pedagogia Terapèutica o Audició i Llenguatge, sempre que estiguen en possessió d'algun dels requisits següents:  
a) Per a llocs de Pedagogia Terapèutica:  
1r. Llicenciat en Psicopedagogia.  
2n. Llicenciat en Filosofia i Lletres, secció de Pedagogia, subsecció d'Educació Especial, o equiparació corresponent, (?); llicenciat en Filosofia i Ciències de l'Educació, secció de Ciències de l'Educació, en les opcions o les especialitats de Pedagogia Terapèutica o Educació Especial al títol de Professor Especialitzat en Pedagogia Terapèutica.  
  
3r. Diploma d'Educació Especial corresponent a cursos fets mitjançant conveni entre les diferents administracions educatives i universitats.  
4t. Haver superat els cursos de l'especialitat de Pedagogia Terapèutica, segons el que estableix l'article 7 d'aquest reial decret.  
5é. Haver superat la fase d'oposició de l'especialitat de Pedagogia Terapèutica, segons el que estableix l'article 8 d'aquest reial decret.  
  
b) Per a llocs d'Audició i Llenguatge:  
1r. Graduat en Logopèdia.  
2n. Diplomat en Logopèdia.  
3r. Certificats que haja expedit el Ministeri de Sanitat i Consum: Psicopatologia del Llenguatge i la seua Rehabilitació, Rehabilitació del Llenguatge o Rehabilitació Audiofonològica i Tècniques Logopèdiques.  
4t. Diploma de Patologia del Llenguatge. Hospital de la Santa Creu i Sant Pau (Barcelona).  
5é. Diploma de Logopèdia. Universitat Pontifícia de Salamanca.  
6é. Diploma de Psicologia del Llenguatge. Universitat Pontifícia de Salamanca.  
7é. Diploma de Logopèdia corresponent als cursos realitzats mitjançant conveni entre les diferents administracions educatives i universitats.  
8é. Haver superat els cursos de l'especialitat d'Audició i Llenguatge, segons el que estableix l'article 7 d'aquest reial decret».  
En la llista al·legada només es troben en plantilla tres dels professionals esmentats. Solament un d'ells, \*\*\*\*\* \*\*\* \*\*\*, té la titulació exigida als professionals d'aquests centres.  
A més, es troba en la plantilla del professorat un enginyer que en cap cas es troba capacitat per a impartir classes en un centre d'Educació Especial, que, a més, imparteix la matèria Llengua Estrangera sense tindre la titulació per a la impartició d'aquesta.  
En l'Informe d'Inspecció, amb data 30 de maig de 2019, quant al professorat i després de la visita al centre, s'hi deixa constància del següent:  
«Quant als centres que imparteixen Educació Especial, tots els professionals que formen la plantilla pertanyen al cos de mestres, i disposen de l'esment corresponent. A nivell informàtic, cap d'ells es registra com a plantilla d'ESO. En aquest sentit, només 3 dels professionals disposen de l'especialitat en Pedagogia Terapèutica, no existeix la figura de l'orientador/a, personal de suport especialista en Audició i Llenguatge o Música».  
D'acord amb l'article 17.1 del Reial decret 332/1992, de 3 d'abril, sobre autoritzacions de centres docents privats, per a impartir ensenyaments de règim general no universitaris, procedirà la revocació expressa de l'autorització quan el centre deixe de reunir algun dels requisits mínims establits en la norma, que en relació amb l'article 14 de la LORDE es considera requisit mínim la titulació acadèmica del professorat.  
En conclusió, com ha quedat àmpliament provat, el centre privat d'Educació Especial EDUCATIO ni ha disposat ni disposa en l'actualitat d'un professorat amb la titulació acadèmica adequada.  
Quart. Una altra de les irregularitats que han donat lloc a l'inici d'aquest procediment de revocació són els ensenyaments impartits, així com les irregularitats en el perfil de l'alumnat, qüestions que estan íntimament connectades.  
La Llei orgànica 2/2006, de 3 de maig, d'educació, en el capítol I del títol II regula l'educació de l'alumnat amb necessitat específica de suport educatiu, i dedica la secció primera a l?«alumnat que presenta necessitats educatives especials». Defineix aquest alumnat com el que per un període de la seua escolarització o al llarg de tota aquesta necessita determinats suports i atencions educatives específiques derivades de discapacitat o trastorns greus de conducta.  
L'article 74.1 de la LOE advoca pels principis de normalització i inclusió, no-discriminació i igualtat efectiva en l'accés i la permanència del sistema educatiu. I en aquest article in fine, estableix que l'escolarització d'aquest alumnat en centres d'Educació Especial només es durà a terme quan les seues necessitats no puguen ser ateses en el marc de les mesures d'atenció a la diversitat dels centres ordinaris.  
  
L'apartat segon de l'article 74 estableix una obligació dirigida a tots els centres educatius públics o privats: «la identificació i la valoració de les necessitats educatives d'aquest alumnat es farà, al més aviat possible, per personal amb la qualificació deguda i en els termes que determinen les administracions públiques».  
D'una banda, la llei estableix la inclusió d'aquest alumnat en centres ordinaris com a principi educatiu, i com a excepció l'escolarització en centres d'Educació Especial, i és condició sine qua non la valoració prèvia de les necessitats educatives d'aquest alumnat amb la finalitat de poder conéixer en quin tipus de centre s'atendran millor les seues necessitats educatives, que no es coneixeran si no hi ha una avaluació d'aquestes.  
El centre EDUCATIO s'acull a l'article 25 de la Llei orgànica 8/1985, de 3 de juliol, reguladora del dret a l'educació, i considera que l'autonomia per al seu règim intern que recull aquest article, així com que no hi haja una regulació específica per als centres d'Educació Especial, no l'obliga a fer avaluacions de les necessitats del seu alumnat.  
  
No obstant això, d'acord amb la LOE, qualsevol centre amb alumnat amb necessitats especials està obligat a fer aquesta avaluació, en primer lloc, per a conéixer a quin tipus de centre correspon anar a aquest alumnat i, en segon lloc, perquè si de l'avaluació es conclou que ha de ser un centre d'Educació Especial, el centre ha de fer les adaptacions curriculars necessàries per a atendre les necessitats especials de l'alumnat. Aquesta atenció de les necessitats especials és la finalitat última d'un centre d'Educació Especial i l'objecte principal dels ensenyaments autoritzats a EDUCATIO.  
En l'Informe d'Inspecció educativa realitzat en data 6 de juny 2019, es deixa constància del següent:  
«Després de la revisió de tots i cada un dels expedients acadèmics dels alumnes, durant les dues visites dutes a terme per part de la inspectora coordinadora de circumscripció i per la qual subscriu, es comprova que cap dels alumnes escolaritzats en aquests moments i durant els dos últims cursos té assignada com a modalitat d'escolarització l'específica. En els pocs casos en què apareix algun tipus d'informe psicopedagògic, fa referència a centres on l'alumnat ha estat escolaritzat prèviament, tots aquests ordinaris de diferent titularitat, i en cap cas s'especifica com a modalitat educativa l'escolarització específica».  
  
Relacionat amb el perfil de l'alumnat, més avant, en l'informe, la Inspecció educativa hi deixa constància que el centre ha incomplit el Decret 51/2011, de 13 de maig, sobre el sistema de comunicació de les dades a la Conselleria d'Educació, que estableix en l'annex III els aspectes que els centres privats han de fer en aquesta comunicació. Després del requeriment que l'Administració educativa va realitzar en el centre, aquest ha regularitzat les exigències relatives a dades identificatives de l'alumnat escolaritzat, però no el relatiu al procés d'avaluació, titulació i certificació de l'alumnat, o qualificacions finals.  
«En el moment de l'última visita es tornen a detectar irregularitats que dificulten el seguiment de l'alumnat per part de l'Administració i que poden derivar en duplicitat d'expedients acadèmics. Així trobem presència en ITACA de tres alumnes que ja no hi assisteixen, i que, contràriament, acudeixen a altres centres (per una derivació de l'Administració educativa després de la petició dels representants legals, i altres per haver-se incorporat a altres centres, i són coneixedors que un d'aquests és el CP María de Icíar, amb la finalitat clara de facilitar la seua titulació). D'una altra banda, trobem físicament presents en el centre set alumnes que no estan registrats en la plataforma, tots ells procedents de centres ordinaris.  
Finalment, i en referència als plans d'actuació individualitzats, i a pesar que l'acta de requeriment remesa quan era el moment preveia aquesta documentació com a part de la requerida per l'Administració educativa, fins ara continua sense donar-se resposta a la demanda, com tampoc es facilita durant les visites mantingudes. La gerència del centre i professionals ens indiquen reiteradament que «es treballa en el tema», però ni tan sols un dels alumnes disposen de cap mena d'adaptació, ni curricular ni d'accés».  
L'article 19.2 del Reial decret 332/1992 manifesta que «si l'incompliment consisteix a no impartir els ensenyaments per als quals es va autoritzar el centre, d'acord amb els programes i els plans d'estudi corresponents, i amb subjecció a les normes d'ordenació acadèmica, en vigor, s'advertirà d'això l'interessat perquè esmene les deficiències. Si no es fa així, en el termini que s'assenyala, s'iniciarà el procediment de revocació de l'autorització».  
Un centre d'Educació Especial ha d'identificar i avaluar les necessitats educatives dels seus alumnes, al més prompte possible, per personal amb la deguda qualificació, amb la finalitat d'atendre adequadament aquest alumnat i realitzar-ne l'adaptació curricular necessària. Del constatat per la Inspecció educativa, i després de les al·legacions que ha fet el centre, es deixa en evidència que no hi ha hagut cap mena d'avaluació prèvia de l'alumnat. Les úniques que hi ha les van realitzar centres ordinaris que no indicaven la necessitat d'una educació especial; o les van realitzar, a instàncies dels representants legals dels menors, els serveis educatius i se'n va concloure la inclusió en centres ordinaris, i que no hi ha cap adaptació curricular de l'alumnat atés. En conclusió, el centre privat EDUCATIO no imparteix els ensenyaments per als quals es va concedir l'autorització administrativa.  
Cinqué. El Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació de la Comunitat Valenciana, en l'apartat primer de l'article 4 declara que les persones que exerceixen la funció d'inspecció d'educació tenen la consideració d'autoritat pública. Així mateix, en l'apartat segon de l'article 4 estableix «en correspondència amb la normativa vigent, els fets recollits en acta pel personal que exerceix la Inspecció d'Educació, observant els requisits legals pertinents, tindran valor probatori, sense perjudici de les proves que en defensa dels respectius drets o interessos puguen assenyalar o aportar les persones interessades».  
  
Vistos els precedents legals i en l'exercici de les meues atribucions,  
  
  
ORDENE  
  
Primer  
Revocar l'autorització per a funcionar com a centre docent al centre privat EDUCATIO'Dificultades de Aprendizaje i Patologías del Lenguaje, amb codi de centre 64205458, de Paterna-la Canyada, per incompliment dels requisits mínims de l'autorització i per no impartir els ensenyaments per als quals es va autoritzar el centre.  
  
Segon  
La revocació tindrà efectes a partir del curs 2019-2020.  
  
Contra aquest acte, que posa fi a la via administrativa, els interessats hi podran interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació d'aquesta, de conformitat amb l'article 114 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa; o bé, podran interposar-hi un recurs potestatiu de reposició davant del titular de la conselleria competent en matèria educativa en el termini d'un mes a comptar de l'endemà de la notificació d'aquest acte, tot de conformitat amb els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 14 de juny de 2019  
  
El conseller d'Educació, Investigació, Cultura i Esport,  
VICENT MARZÀ I IBÁÑEZ